กฎกระทรวงกฎกระทรวงฉบับที่๓๒ (พ.ศ. ๒๕๔๒)ออกตามความในพระราชบัญญัติภาษีสรรพสามิตพ.ศ. ๒๕๒๗ว่าด้วยการยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรและการขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี------------- อาศัยอำนาจตามความในมาตรา๕ มาตรา ๑๐๐ วรรคหนึ่ง และมาตรา ๑๐๒ วรรคสอง แห่งพระราชบัญญัติภาษีสรรพสามิต พ.ศ. ๒๕๒๗รัฐมนตรีว่าการกระทรวงการคลังออกกฎกระทรวงไว้ ดังต่อไปนี้ ข้อ๑ ให้ยกเลิกกฎกระทรวง ฉบับที่ ๑๗(พ.ศ. ๒๕๒๙) ออกตามความในพระราชบัญญัติภาษีสรรพสามิต พ.ศ. ๒๕๒๗ว่าด้วยการยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรและการขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี หมวด ๑ การยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักร ------------- ข้อ๒สินค้าที่ส่งออกนอกราชอาณาจักรที่จะได้รับยกเว้นหรือคืนภาษีหรือลดอัตราภาษีตามมาตรา ๑๐๐ ต้องมีลักษณะดังต่อไปนี้ (๑)เป็นสินค้าที่บุคคลตามข้อ ๓ เป็นผู้ส่งออกนอกราชอาณาจักร และ (๒)ไม่เป็นสินค้าที่รัฐมนตรีว่าการกระทรวงคลังโดยอนุมัติคณะรัฐมนตรีได้ประกาศ โดยอาศัยอำนาจตามมาตรา ๑๐๓กำหนดให้ได้รับการลดอัตราหรือยกเว้นภาษีในกรณีส่งออกนอกราชอาณาจักร ข้อ๓ให้ผู้ส่งสินค้าออกนอกราชอาณาจักรดังต่อไปนี้ มีสิทธิขอยกเว้นหรือคืนภาษีหรือลดอัตราภาษีตามความในหมวดนี้ (๑)ผู้ประกอบอุตสาหกรรมตามกฎหมายว่าด้วยภาษีสรรพสามิต (๒)นิติบุคคลที่มิใช่ผู้ประกอบอุตสาหกรรมตาม (๑) ซึ่งได้ซื้อหรือได้รับสินค้าที่ผลิตในราชอาณาจักรจากผู้ประกอบอุตสาหกรรมเป็นทอดแรกเพื่อนำหรือส่งออกนอกราชอาณาจักรต่อไป ข้อ๔ให้ผู้ส่งสินค้าออกนอกราชอาณาจักรที่ประสงค์จะได้รับยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรยื่นคำขอต่ออธิบดีหรือผู้ซึ่งอธิบดีมอบหมาย ณ กรมสรรพสามิตหรือสำนักงานสรรพสามิตจังหวัดที่ผู้นั้นมีภูมิลำเนาอยู่ในเขต หรือที่สำนักงานโรงอุตสาหกรรมคลังสินค้าทัณฑ์บนหรือสถานที่เก็บสินค้าของผู้นั้นตั้งอยู่ในเขต แล้วแต่กรณี ทั้งนี้ตามแบบที่อธิบดีกำหนดพร้อมด้วยหลักฐานที่ระบุไว้ในคำขอดังกล่าว ข้อ๕ เมื่อได้รับคำขอตามข้อ ๔ แล้วให้อธิบดีหรือผู้ซึ่งอธิบดีมอบหมาย มีคำสั่งให้เจ้าพนักงานสรรพสามิตหรือพนักงานเจ้าหน้าที่ทำการตรวจสอบความถูกต้องของสินค้าที่ขอรับยกเว้นหรือคืนภาษีหรือลดอัตราภาษี ณ โรงอุตสาหกรรมคลังสินค้าทัณฑ์บนหรือสถานที่เก็บสินค้า แล้วแต่กรณี ในกรณีที่เห็นสมควรอธิบดีหรือผู้ซึ่งอธิบดีมอบหมายจะสั่งให้มีการตรวจสอบทางเอกสารแทนการตรวจสอบสินค้าก็ได้ เมื่อได้ตรวจสอบความถูกต้องของสินค้าแล้วให้เจ้าพนักงานสรรพสามิตหรือพนักงานเจ้าหน้าที่ประทับตราหรือเครื่องหมายเพื่อแสดงว่าเป็นสินค้าที่ขอรับยกเว้นหรือคืนภาษีหรือลดอัตราภาษีแต่ถ้าโดยสภาพของสินค้านั้นไม่อาจกระทำการดังกล่าวได้ ให้อธิบดีหรือผู้ซึ่งอธิบดีมอบหมายสั่งดำเนินการอื่นใดตามที่เห็นสมควรเพื่อแสดงให้ทราบว่าเป็นสินค้าเช่นว่านั้น ข้อ๖ เมื่อได้มีการดำเนินการตามข้อ ๕แล้ว ให้อธิบดีหรือผู้ซึ่งอธิบดีมอบหมายมีคำสั่งอนุญาตให้ผู้ส่งสินค้าออกนอกราชอาณาจักรนำสินค้าที่ขอรับยกเว้นหรือคืนภาษีหรือลดอัตราภาษีออกจากโรงอุตสาหกรรม คลังสินค้าทัณฑ์บนหรือสถานที่เก็บสินค้า แล้วแต่กรณี ไปยังสถานที่ส่งออกโดยจะกำหนดระยะเวลาที่จะต้องส่งสินค้าออกนอกราชอาณาจักรด้วยก็ได้ เพื่อประโยชน์ในการดำเนินการตามวรรคหนึ่งถ้าสินค้ายังมิได้เสียภาษีให้นำสินค้าออกจากโรงอุตสาหกรรมหรือคลังสินค้าทัณฑ์บนโดยไม่ต้องชำระภาษีสำหรับสินค้านั้นได้และให้ถือว่าสินค้าดังกล่าวได้รับการขยายหรือเลื่อนกำหนดเวลาชำระภาษีออกไปเป็นการชั่วคราวจนกว่าอธิบดีหรือผู้ซึ่งอธิบดีมอบหมายจะได้มีคำสั่งให้ยกเว้นหรือคืนภาษีหรือลดอัตราภาษี ข้อ๗ก่อนส่งสินค้าที่ขอรับยกเว้นหรือคืนภาษีหรือลดอัตราภาษีออกนอกราชอาณาจักรผู้ส่งสินค้าออกนอกราชอาณาจักรต้องให้เจ้าพนักงานสรรพสามิตหรือพนักงานเจ้าหน้าที่ และพนักงานศุลกากร ณ สถานที่ส่งออกตรวจสอบสินค้าและรับรองการตรวจสอบนั้น ในกรณีที่อธิบดีพิจารณาเห็นสมควรจะสั่งให้มีการตรวจสอบสินค้าและรับรองการตรวจสอบเฉพาะโดยพนักงานศุลกากรก็ได้ ข้อ๘เมื่อได้ส่งสินค้าที่ขอรับยกเว้นหรือคืนภาษีหรือลดอัตราภาษีออกนอกราชอาณาจักรแล้วให้ผู้ส่งสินค้าออกนอกราชอาณาจักรแจ้งการส่งสินค้านั้นต่อเจ้าพนักงานสรรพสามิตหรือพนักงานเจ้าหน้าที่ ณ กรมสรรพสามิตหรือสำนักงานสรรพสามิตจังหวัดที่ผู้นั้นได้ยื่นคำขอไว้ ภายในสามสิบวันนับแต่วันที่ส่งสินค้านั้นออกนอกราชอาณาจักร พร้อมด้วยหลักฐานการรับรองการตรวจสอบสินค้าและหลักฐานแสดงการตรวจปล่อยสินค้าออกนอกราชอาณาจักรของพนักงานศุลกากร ผู้ส่งสินค้าออกนอกราชอาณาจักรที่ไม่ปฏิบัติตามวรรคหนึ่งจะไม่ได้รับการยกเว้นหรือคืนภาษีหรือลดอัตราภาษีและให้ผู้นั้นมีหน้าที่เสียภาษีสำหรับสินค้าที่ขอรับยกเว้นภาษีหรือลดอัตราภาษีในอัตราภาษีที่ใช้บังคับอยู่ ณวันที่ความรับผิดในอันจะต้องเสียภาษีเกิดขึ้น ข้อ๙เมื่อพิจารณาคำขอและหลักฐานที่เกี่ยวข้องและปรากฏว่า ได้มีการส่งสินค้าออกนอกราชอาณาจักรถูกต้องตามที่ระบุในคำขอแล้วให้อธิบดีหรือผู้ซึ่งอธิบดีมอบหมายสั่งยกเว้นหรือคืนภาษีหรือลดอัตราภาษีสำหรับสินค้าดังกล่าว ถ้าปรากฏว่าสินค้านั้นได้สูญหายหรือขาดจำนวนไปจากที่ได้ระบุในคำขออธิบดีหรือผู้ซึ่งอธิบดีมอบหมายจะสั่งยกเว้นหรือคืนภาษีหรือลดอัตราภาษีเฉพาะสินค้าที่ได้มีการส่งออกนอกราชอาณาจักรจริงก็ได้ ในกรณีเช่นนี้ผู้ส่งสินค้าออกนอกราชอาณาจักรมีหน้าที่เสียภาษีสำหรับสินค้าตามชนิดและจำนวนที่สูญหายหรือขาดไปในอัตราภาษีที่ใช้บังคับอยู่ณ วันที่ความรับผิดในอันจะต้องเสียภาษีเกิดขึ้นเว้นแต่จะพิสูจน์ได้ว่าสินค้านั้นได้สูญหายหรือขาดจำนวนไปเพราะเหตุสุดวิสัยหรือกรณีที่ขาดจำนวนไปเพราะยังมิได้นำออกจากโรงงานอุตสาหกรรม คลังสินค้าทัณฑ์บนหรือสถานที่เก็บสินค้าเพื่อส่งออก หมวด ๒ การขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรม มีสิทธิได้รับคืนหรือยกเว้นภาษี ------------ ข้อ๑๐ผู้ประกอบอุตสาหกรรมซึ่งประสงค์จะขอรับคืนหรือยกเว้นภาษีสำหรับสินค้าที่ผู้นั้นมีสิทธิได้รับคืนหรือยกเว้นภาษีตามมาตรา๑๐๒ ให้ยื่นคำขอต่ออธิบดีหรือผู้ซึ่งอธิบดีมอบหมาย ณ กรมสรรพสามิตหรือสำนักงานสรรพสามิตจังหวัดที่โรงอุตสาหกรรม คลังสินค้าทัณฑ์บน หรือสถานที่เก็บสินค้าตั้งอยู่ตามแบบที่อธิบดีกำหนดพร้อมด้วยหลักฐานที่ระบุไว้ในแบบคำขอดังกล่าว ข้อ๑๑ เมื่ออธิบดีหรือผู้ซึ่งอธิบดีมอบหมายได้รับคำขอตามข้อ๑๐ แล้ว ให้มีคำสั่งให้เจ้าพนักงานสรรพสามิตหรือพนักงานเจ้าหน้าที่ทำการตรวจสอบสินค้านั้นและสั่งให้ประทับตราหรือเครื่องหมายเพื่อแสดงว่าเป็นสินค้าที่มีการขอคืนหรือยกเว้นภาษีก่อนนำออกจากโรงอุตสาหกรรม คลังสินค้าทัณฑ์บน หรือสถานที่เก็บสินค้า ในกรณีเช่นนี้ให้นำความในข้อ ๕ และข้อ ๖ มาใช้บังคับโดยอนุโลม ข้อ๑๒ให้ผู้ประกอบอุตสาหกรรมแจ้งการนำสินค้าออกจากโรงอุตสาหกรรม คลังสินค้าทัณฑ์บน หรือสถานที่เก็บสินค้าหรือแจ้งการจำหน่ายสินค้าให้แก่ผู้ได้รับเอกสิทธิตามมาตรา ๑๐๒ (๓) ต่อเจ้าพนักงานสรรพสามิตหรือพนักงานเจ้าหน้าที่ภายในหกสิบวันนับแต่วันที่นำสินค้าออกจากสถานที่ดังกล่าว หรือนับแต่วันจำหน่ายสินค้าแล้วแต่กรณี ณ กรมสรรพสามิต หรือสำนักงานสรรพสามิตจังหวัดที่ผู้นั้นได้ยื่นคำขอไว้พร้อมด้วยหลักฐานดังต่อไปนี้ (๑)ในกรณีสินค้าตามมาตรา ๑๐๒ (๑) (๒) หรือ (๓) หลักฐานที่ส่วนราชการในราชการส่วนกลาง ราชการส่วนภูมิภาค หรือราชการส่วนท้องถิ่นองค์การสาธารณกุศล คณะทูตหรือองค์การระหว่างประเทศและกระทรวงการต่างประเทศได้ลงลายมือชื่อรับรองการรับหรือการใช้สินค้านั้น (๒)ในกรณีสินค้าเป็นน้ำมันและผลิตภัณฑ์น้ำมันตามมาตรา ๑๐๒ (๔) หลักฐานการนำน้ำมันหรือผลิตภัณฑ์น้ำมันไปเติมในอากาศยานหรือเรือและการปล่อยอากาศยานหรือเรือดังกล่าวไปต่างประเทศของพนักงานศุลกากร ผู้ประกอบอุตสาหกรรมที่ไม่ปฏิบัติตามวรรคหนึ่งจะไม่ได้รับการคืนหรือยกเว้นภาษี และให้ผู้ประกอบอุตสาหกรรมเสียภาษีสำหรับสินค้าที่ขอรับการยกเว้นภาษีนั้นในอัตราภาษีที่ใช้บังคับอยู่ ณวันที่ความรับผิดในอันจะต้องเสียภาษีเกิดขึ้น ข้อ๑๓เมื่อพิจารณาคำขอและหลักฐานที่เกี่ยวข้องและปรากฏว่าได้มีการรับหรือการใช้สินค้าตามที่ระบุในคำขอแล้ว ให้อธิบดีหรือผู้ซึ่งอธิบดีมอบหมายสั่งให้คืนหรือยกเว้นภาษีสำหรับสินค้านั้น แล้วแต่กรณี ตามที่เห็นสมควร ถ้าปรากฏว่าสินค้านั้นได้สูญหายหรือขาดจำนวนไปจากที่ระบุไว้ในคำขออธิบดีหรือผู้ซึ่งอธิบดีมอบหมายจะสั่งให้คืนหรือยกเว้นภาษีเฉพาะจำนวนที่ได้มีการรับหรือมีการใช้ตามความเป็นจริงก็ได้ บทเฉพาะกาล ------------- ข้อ๑๔คำขอยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรหรือคำขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษีที่ได้ยื่นไว้แล้วก่อนวันที่กฎกระทรวงนี้ใช้บังคับและอธิบดีหรือผู้ซึ่งอธิบดีมอบหมายยังมิได้สั่งให้มีการยกเว้นหรือคืนภาษีหรือลดอัตราภาษีให้ถือว่าเป็นคำขอที่ได้ยื่นตามกฎกระทรวงนี้ แล้วแต่กรณี โดยอนุโลม ให้ไว้ณ วันที่ ๒ กุมภาพันธ์ พ.ศ. ๒๕๔๒ ธารินทร์ นิมมานเหมินท์ รัฐมนตรีว่าการกระทรวงการคลัง+---------------------------------------------------------------------------------------------------+หมายเหตุ :- เหตุผลในการประกาศใช้กฎกระทรวงฉบับนี้ คือโดยที่เป็นการสมควรปรับปรุงหลักเกณฑ์ วิธีการ และเงื่อนไขว่าด้วยการยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรตามมาตรา ๑๐๐แห่งพระราชบัญญัติภาษีสรรพสามิต พ.ศ. ๒๕๒๗ เพื่อให้ขยายครอบคลุมถึงสินค้าที่บุคคลอื่นนอกจากผู้ประกอบอุตสาหกรรมเป็นผู้ส่งออกนอกราชอาณาจักรด้วย อันจะทำให้ราคาของสินค้าที่ส่งออกไปจำหน่ายต่างประเทศต่ำลงสามารถแข่งขันกับสินค้าของประเทศอื่นในตลาดต่างประเทศได้ซึ่งจะเป็นการส่งเสริมการส่งออกและเป็นผลดีต่อเศรษฐกิจของประเทศและแก้ไขเพิ่มเติมการขอรับคืนหรือยกเว้นภาษีของผู้ประกอบอุตสาหกรรมตามมาตรา ๑๐๒ ให้เหมาะสมกับสภาวการณ์ปัจจุบันยิ่งขึ้นด้วยจึงจำเป็นต้องออกกฎกระทรวงนี้[รก.๒๕๔๒/๕ก/๑๓/๙ กุมภาพันธ์ ๒๕๔๒]